“อาคม” แย้มมีแผนดูแล “เงินเฟ้อ” หลังพุ่งสูงรอบ 13 ปี
รัฐมนตรีว่าการกระทรวงการคลัง เล็งออกมาตรการดูแลเงินเฟ้อ หลังเดือนมิ.ย.พุ่ง 7.66% สูงสุดในรอบ 13 ปี เตรียมหารือกระทรวงพลังงาน หาแนวทางช่วยเหลือราคาพลังงานเพิ่มเติม
รัฐมนตรีว่าการกระทรวงการคลัง เล็งออกมาตรการดูแลเงินเฟ้อ หลังเดือนมิ.ย.พุ่ง 7.66% สูงสุดในรอบ 13 ปี เตรียมหารือกระทรวงพลังงาน หาแนวทางช่วยเหลือราคาพลังงานเพิ่มเติม
6 ก.ค. 2565

นายอาคม เติมพิทยาไพสิฐ รัฐมนตรีว่าการกระทรวงการคลัง เปิดเผยว่า ทิศทางเงินเฟ้อที่พุ่งขึ้นสูงถึง 7.66% ซึ่งถือว่าสูงสุดในรอบ 13 ปีนั้น หากเทียบกับประเทศที่พัฒนาแล้ว ประเทศไทยยังถือว่าเป็นกลุ่มประเทศที่มีอัตราเงินเฟ้อค่อนข้างต่ำ ซึ่งกระทรวงการคลังยังมีการเตรียมการหารือ กับกระทรวงพลังงานและหน่วยงานที่เกี่ยวข้อง ในการหามาตรการช่วยเหลือเฉพาะกลุ่ม แม้ว่าก่อนหน้านี้ทางรัฐบาลยังมีมาตรการออกมาดูแลเฉพาะกลุ่ม ทั้งเรื่องราคาสินค้า และพลังงานแล้ว
ส่วนการขยายต่อมาตรการลดอัตราภาษีสรรพสามิต น้ำมันดีเซล ที่จะครบกำหนดในวันที่ 20 กรกฎาคมนั้น นายอาคม ระบุว่า ยังคงมีเวลาพิจารณาอยู่ โดยราคาน้ำมันโลก ในขณะนี้ก็มีทั้งสูงขึ้น และลดลง ซึ่งราคาน้ำมันดิบเวสต์เท็กซัส ลดลงถึง 10 เหรียญสหรัฐต่อบาร์เรล แต่ในส่วนของไทยราคาน้ำมันจะยังไม่ลง เพราะใช้ราคาอ้างอิงจากราคาน้ำมันดิบดูไบ ขณะเดียวกันต้องดูอีกหลายปัจจัย เช่น ต้องดูภาระเรื่องของกองทุนน้ำมันเชื้อเพลิงด้วย